Vill sleppa regnbogasilungi til að leysa vanda Mývatns Kristján Már Unnarsson skrifar 26. maí 2016 19:00 Einn reyndasti vatnafiskifræðingur landsins , Jón Kristjánsson , leggur til að regnbogasilungi verði sleppt í Mývatn . Hann telur enga áhættu felast í slíkri aðgerð og sýnt hafi verið fram á það með rannsóknum í Skandinavíu að þetta sé besta leiðin til að kljást við þörungablóma . Skolpi frá byggðinni í Mývatnssveit og áburðardreifingu bænda er meðal annars kennt um vanda Mývatns og kröfur heyrast um að ríkið taki þátt í mörghundruð milljóna króna framkvæmdum við nýja fráveitu . Jón Kristjánsson fiskifræðingur telur að slíkar aðgerðir muni engu breyta þar sem áburðaruppsöfnunin í vatninu sé langmest af náttúrunnar hendi . Séð til Reykjahlíðar . Það breytir engu að skrúfa fyrir skolp frá byggðinni og loka á áburðarnotkun bænda , að mati Jóns . Stöð 2 / Egill Aðalsteinsson . „ Það er álitið að það sem komi frá manninum sé 1 - 2% af heildinni . Ef menn skrúfa fyrir það mun sennilega ekki gerast neitt , “ segir Jón í viðtali í fréttum Stöðvar 2 . Það hafi ekki gagnast erlendis . „ Það hefur verið reynt erlendis að taka burt áburðinn og loka öllu skolpi og það hefur ekkert gerst . “ Jón segir þörungablóma hafa komið með reglulegu millibili í vatnið um áratugi og sennilega um aldir og varar við því að menn blandi pólitík í umræðuna , eins og þegar Kísiliðjunni var kennt um . „ Þetta var hrein og klár pólitík þegar Kisiliðjan var hérna , - það skyldi vera hennar sök . Síðan fer hún og það breytir engu . “ Kísiliðjan hætti starfsemi árið 2004 . Hann segir að með erlendum rannsóknum hafi verið sýnt fram á að þörungablóminn myndist þegar jafnvægi raskist á milli tegunda í vatninu . Grænþörungar séu undirstaðan og fóður fyrir krabbaflær . Á þeim lifi fiskur og á þeim fiski lifi svo kannski annar fiskur . Meðan þetta sé í jafnvægi sé vatnið tiltölulega tært . „ Ef það nú gerist að fiski fjölgar af einhverjum ástæðum þá étur hann upp allar þessar krabbaflær , sem eiga að halda niðri grænþörungunum . " Þörungarnir fái þá frítt spil , auk þess sem fiskurinn fjarlægi ekki aðeins krabbadýrin heldur breyti þeim strax í áburð . Í Mývatni sé hornsílið vandinn , að mati Jóns . Því hafi fjölgað þar sem menn veiði einkum stærsta fiskinn í vatninu , þann sem helst éti sílið . Ráð Jóns er þetta : „ Setja í vatnið fisk sem étur hornsílið . Þar höfum við til dæmis regnbogasilung sem er mjög öflug hornsílaæta . “ Í Evrópu sé þetta viðurkennd aðferð sem virki . Hérlendis sé regnbogasilungur ekki ógn við náttúruna þar sem hann tímgist ekki á Íslandi . Það hafi sýnt sig þegar regnbogasilungur slapp í Ölfusá úr eldisstöð . „ Hann fór í Varmá og veiddist þar og menn voru bara ánægðir . En hann hefur aldrei tímgast þar . “ Og jafnvel þótt regnbogasilungur myndi sleppa niður í Laxá í Mývatnssveit myndi hann bara bætast við veiðina þar , segir Jón . „ Hann myndi ekki hafa áhrif á urriðann . Þannig að það er eiginlegu engu að tapa . Nema , eigum við að segja , heilagri trú á því að gera aldrei neitt sem er öðruvísi en áður var . “ Landvernd hefur skrifað forsætisráðherra og skorað á ríkisstjórn hans að bregðast við skuggalegu ástandi lífríkis Mývatns . Náttúran skuli njóta vafans og sveitarfélagið aðstoðað við þær aðgerðir sem í mannlegu valdi standa Athugið .